དེ་ཡང་སྤྱིར་དག་ཡིག་གིས་དངོས་པོའི་མིང་དང་རྟགས་འཇུག་གིས་བྱ་བའི་མིང་སྟོན་ལ་སུམ་ཅུ་པ་ཡིས་དེ་གཉིས་ཀྱི་འབྲེལ་བ་སྟོན་པ་ཡིན་པས་སུམ་རྟགས་དག་གསུམ་གལ་ཆེན་ཡིན་ཞེས་སྨོས་པའི་རྒྱུ་མཚན་ཡང་དེ་གར་ཐུག་ཡོད་ཅིང་།སུམ་རྟགས་དག་གསུམ་གྱི་འབྲེལ་བ་ནི་གཅིག་ལ་གཅིག་རྟེན་ལྟ་བུ་ཞིག་ཡིན་པ་དང་།སྤྱིས་འཇིག་རྟེན་གྱི་དངོས་པོ་གང་དང་ཅི་ལ་ཡང་འཕོ་འགྱུར་དང་འགུལ་སྐྱོད་ཀྱི་རང་བཞིན་ནམ་གཡོ་བའི་རང་བཞིན་ལས་མ་འདས་མོད།ལྟོས་བཅས་ཀྱིས་དངོས་པོ་ཀུན་ལ་བརྟན་པའི་གནས་སྐབས་དང་གཡོ་བའི་གནས་སྐབས་གཉིས་སུ་ཕྱེ་བ་ལས་རྗོད་བྱེད་སྒྲ་ལ་ཡང་བརྟན་པའི་རང་བཞིན་དང་གཡོ་བའི་རང་བཞིན་མཚོན་པའི་ཐ་སྙད་དམ་དངོས་པོའི་མིང་ནི་སྔ་མ་དང་།བྱ་བ་རྗོད་པའི་ཐ་སྙད་དམ་བྱ་བའི་མིངབྱ་ཚིགནི་ཕྱི་མའི་ཁོངས་སུ་གཏོགས་པ་ཡིན།དེའི་གནད་ཀྱིས་ཆོས་རྗོད་དང་ཚོས་ཅན་རྗོད་པའི་ཐ་སྙད་ལ་སྒྲ་འགྱུར་རྒྱུ་མེད་པས་བརྟན་ཅིང་བྱ་བ་བརྗོད་པའི་ཐ་སྙད་བརྗོད་བྱ་དོན་གྱི་སྟེང་གི་གཡོ་བའི་རང་བཞིན་ཇི་ལྟ་བ་བཞིན་མཚོན་དགོས་པའི་དབང་གིས་སྒྲ་འགྱུར་རྒྱུའི་ཁྱད་ཆོས་མི་འདྲ་བ་འབྱུང་བ་ཡིན་པ་དེ་གཉིས་པོའི་དབར་གྱི་འབྲེལ་བ་སྟེ།མཁས་མཆོག་དོར་ཞི་གདོང་དྲུག་སྙེམས་བློ་ཚང་ནས་བྱ་ཚིག་གི་བྱ་བ་སྟོན་མི་སྟོན་གྱི་ཁྱད་པར་ནི།གནས་སྐབས་ཀྱི་བརྗོད་བྱའི་ཁྱད་པར་དང་།ཚིག་ཕྲད།ཚིག་གྲོགས།སྔ་ཕྱིའི་གོ་རིམ།སྒྲ་ཡང་ལྕི།ཚིག་གོང་འོག་གི་འབྲེལ་བ་སོགས་ལས་ཕྱེ་བ་ཡིན་པས་རྗོད་པའི་གནས་སྐབས་ལ་ལྟོས་ནས་འགྱུར་རྒྱུ་མེད་ཅེས་གསུངས་པ་ལྟར་བྱ་བའི་མིངབྱ་ཚིགདངོས་པོའི་མིང་དུ་གྲུབ་པའི་སྐོར་འཆད་པར་བྱའོ།།